钦定古今图书集成/明伦汇编/皇极典/第264卷 > 后周
## 钦定古今图书集成/明伦汇编/皇极典/第264卷 > 后周

### 太祖广顺元年诏求直言

按《五代史周太祖本纪》，不载按《册府元龟》，周太祖
广顺元年正月丁卯即位，制曰：“自古圣帝明王，莫不
好贤乐谏，是以立诽谤之木，采刍荛之言，时之利病
罔不知，政之得失无不察，达聪明目，其在兹乎？应内
外文武臣寮，有见识灼然益于道者，许非时上章闻
达。”庚辰，又诏曰：“朕昔在侧微，罔亲敩学，但明军旅之
事，安知王化之基？而天命眷求，神器自至，涉道斯浅，
何德以堪？爰念得之虽难，未若守之不易。况承敝之
后，致理尤难，苍生未得息肩，贤者尚多钳口。必欲使
下情上达，上情下通，闻所未闻，见所未见。莫若开其
言路，询于廷臣，冀时政之得失必论，君道之否臧必
告，自然昏蒙渐涤，听览有资，致于日新。其在封事，如
闻累朝旧制，咸令转对上书，百辟相循，五日为准。”然
或权臣惜短，时主多猜，敢不深切为言，恐以伤触获
戾。至有搜罗鄙事，蔓延虚辞，徒牵率以为劳，于裨补
而何取？朕猥惟凉德，肇启丕图，矻矻览于万几，未能
广其庶绩；兢兢念于百姓，何以致之小康？寅畏以居，
思虑为疾，实赖黎献，诲“以谠言。一则究邦国之规模，
一则观卿士之才器。且采搢绅之议，不亦愈于刍荛
之词；询贤哲之谋，不亦愈于工瞽之谏。应在朝文武
百寮，凡有所见益国利民之事，并可实封而奏，诣阁
门进纳。即不可尚习馀风，更循旧辙，无益于理者勿
说，不济于时者勿书。”纵使指朕之非，攻朕之短，自当
改过不吝，岂但从谏如流。如或武班中有，出自战功，
不亲儒墨，苟有殊见，安得惜言？固可假手直书，岂在
属文丽藻。至于藩侯郡牧，当切务于安时，蠹于政者
必知，利于民者必晓。但关弘益，悉可敷闻。朕今谕此
至怀，固非掠其虚美，志在得画一之道，成可久之规。
济济英翘，无辞贡直。事有短者不责，理有长者必行。
但存辅翼之心，勿以逆鳞为惧。咸在中外，宜副朕心。

### 世宗显德元年下诏求言

按《五代史周世宗本纪》，不载。按《册府元龟》，显德元
年三月诏曰：“文武班列，亲近臣寮，爱国诚坚，致君心
切。苟或闻朕躬之过失，睹时政之否臧，无惜敷陈，以
补寡昧。苦口良药，逆耳忠言，裨益兹多，翘伫惟切。今
后内外臣寮，或有所见，及有所裨赞，可具实封章表
以闻。或欲面对，便仰阁门司非时引见。”

显德二年，御札“求直言。”

按，《五代史周世宗本纪》：“显德二年春二月，御札求直
言。”

按《册府元龟》，二年二月诏曰：“善操理者，不能有全功；
善处身者，不能无过失。虽尧、舜、禹、汤之上圣，文、武、成、
康之至明，尚犹思逆耳之言，求苦口之药，何况后之
人不逮哉！朕承先帝之灵，居至尊之位，涉道犹浅，经
事未深，常惧昏蒙，不克负荷。自临宸极，已过周星，至
于刑政取舍之间，国家措置之事，岂能尽是？须有未”
周，朕犹自知，人岂不察？而在位者未有一人指朕躬
之过失，食禄者曾无一言论时政之是非，岂朕之寡
昧不足与言邪？岂人之循默未肯尽心邪？岂左右前
后有所畏忌邪？岂高卑疏近，自生间别邪？古人云：“君
子大言受大禄，小言受小禄。”又云：“《官箴》王阙。”则是士
大夫之有禄位，无不言之人。然则为人上者，不能感
其心而致其言，此朕之过也。得不求《骨鲠》之辞，询正
直之议，共申裨益，庶洽治平。朕于卿大夫，才不能尽
知，面不能尽识，若不采其言而观其行，审其意而察
其忠，则何以见器略之浅深，任用之当否？若言之不
入，罪实在予，苟求之不言，将谁执咎？应内外文武臣
寮，今后或有所见所“闻，并许上章论谏。若朕躬之有
阙失，得以尽言；时政之有瑕疵，勿宜有隐。方求名实岂尚虚华。苟或素不攻文，但可直书其事，理有谬误
者，当期舍短；言涉伤忤者，必与留中，冀所尽情，免至
多虑。诸有司局公事者，各宜举职，事有不便者革之
可也，理有可行者举之可也，勿务因循，渐成讹谬。”臣
寮有出使在外回者，苟或知黎庶之利病，闻官吏之
优劣，当具敷奏，以广听闻。班行职位之中，迁除改转
之际，即当考陈力之轻重，较言事之臧否。奉公切直
者，当议甄升；临事蓄缩者，须行抑退。翰林学士两省
官职，官居侍从，乃论思谏诤之司；御史台官任处宪
司，是击搏纠弹之地，论其职分，尤异群官。如逐任官
内，无所献替，启发弹举者，三月限满，合迁转时，宜“令
中书门下先奏取进止。”凡尔有位，宜悉朕怀。

显德四年，下诏求言。

按《五代史周世宗本纪》不载按《册府元龟》，四年五
月诏曰：“朕睱日观书，见前代名臣议时政得失，皆直
指其事，不尚枝词。举一善必适其材，惩一恶必当其
咎，故能中外无壅，悔吝不生。居上者听之而不疑，在
下者言之而无罪。嘻！埋轮都亭，恶梁冀也；陈尸下室，
进蘧瑗也。曹参期狱市无挠。充国议屯田之制，李勉
嫉”恶，谓卢杞为奸邪；诗人乐善，美张仲之孝友。皆明
述臧否，端若贯珠，时主闻之，可以区别。施于臣寮，得
事君尽忠之义；用之邦国，有“从谏如流”之称。爰自近
朝，颇亏公道，上封事者言无可采，议刑罚者事不酌
中。论阿党则莫显姓名，述正直则曾无按据，卒岁延
纳，终无可观，为臣事君，不当如是。今后“每遇入阁，其
待制官候对及文武臣寮非时所上章疏，并须直书
其事，不得隐情，但云某人有文，某人有武，某人晓钱
谷，某人能理人”，某处所官吏因循，某州县刑狱冤滥，
某事利于国而未举，某事害于民而未除，经营四方
者，术策何施？裨赞万机者，阙遗何补？何人党正之士？
何人诈伪之端？苟上下“同心，则纲纪有序。当寡昧求
理之际，适贤良献可之时，当极言之。朕自详览，黜陟
二柄，期于必行，咨尔群寮，各体深意。其待制候对官，
今后于文班内轮次充，不在只取刑法官。”百寮听命，
再拜而退。